公立煎茶之絕品以待諸友退皆作詩因附衆篇之末
作者：强至
朝代：宋

paragraphs: 造化于草木，所與有薄厚。
茶生天地間，建溪獨爲首。
南土衆富兒，一餠千金售。
公立須南官，好居衆富右。
俸錢未到門，已入園夫手。
買藏惟恐遲，秘之逾瓊玖。
前日發箱篋，出以奉賓友。
蒼玉碾底碎，浮雲碗面走。
一飲睡魔竄，空腸作雷吼。
茶品衆所知，茶德予能剖。
烹須清泠泉，性若不容垢。
味回始有甘，苦言驗終久。
吁茶特不幸，而出三代後。
不及餘草木，盡掛詩人口。
禹貢籍九州，瑣細登橘柚。
古若有此茶，商紂不酣酒。